b'\n_START_ARTICLE_\nIgor \xc5\xbdelezovski\n_START_PARAGRAPH_\nIgor Nikolajevit\xc5\xa1 \xc5\xbdelezovski (ven. \xd0\x98\xd0\xb3\xd0\xbe\xd1\x80\xd1\x8c \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb5\xd0\xb2\xd0\xb8\xd1\x87 \xd0\x96\xd0\xb5\xd0\xbb\xd0\xb5\xd0\xb7\xd0\xbe\xd0\xb2\xd1\x81\xd0\xba\xd0\xb8\xd0\xb9, s. 1. hein\xc3\xa4kuuta 1963 Or\xc5\xa1a) on entinen valkoven\xc3\xa4l\xc3\xa4inen pikaluistelija, joka edusti my\xc3\xb6s Neuvostoliittoa._NEWLINE_\xc5\xbdelezovski saavutti olympialaisissa kahdesti 1000 metrill\xc3\xa4 mitalin: hopeaa Lillehammerista 1994 ja pronssia Calgarysta 1988; Lillehammerissa h\xc3\xa4n edusti Valko-Ven\xc3\xa4j\xc3\xa4\xc3\xa4 ja Calgaryssa Neuvostoliittoa. Sprinttiluistelun maailmanmestaruuden h\xc3\xa4n voitti kuusi kertaa: 1985, 1986, 1989, 1991, 1992 ja 1993. Lis\xc3\xa4ksi h\xc3\xa4n sai pronssia 1990. Maailmancupin kokonaiskilpailun h\xc3\xa4n voitti 1000 metrill\xc3\xa4 1991, 1992 ja 1993 ja oli lis\xc3\xa4ksi kolmas 1994. 500 metrin maailmancupissa h\xc3\xa4n oli kolmas 1993. H\xc3\xa4nen saavutuksiinsa lukeutuvat my\xc3\xb6s juniorien yleisluistelun MM-hopea 1982 ja viisi Neuvostoliiton sprinttiluistelun mestaruutta._NEWLINE_H\xc3\xa4n piti aikoinaan hallussaan my\xc3\xb6s useita maailmanenn\xc3\xa4tyksi\xc3\xa4.'